Document ID: 32000R1104

Kommissionens forordning (EF) nr. 1104/2000
af 25. maj 2000
om en beskyttelsesforanstaltning over for indførsel af hvidløg med oprindelse i Kina
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 1257/1999(2), særlig artikel 37, stk. 2, og
ud fra følgende betragtninger:
(1) I henhold til Kommissionens forordning (EØF) nr. 1859/93 af 12. juli 1993 om importlicenser for hvidløg fra tredjelande(3), ændret ved forordning (EF) nr. 1662/94(4), kan hvidløg, som er indført fra tredjelande, kun overgå til fri omsætning, hvis der fremlægges en importlicens.
(2) Kommissionen har siden 1993 registreret en meget kraftig stigning i indførslen af hvidløg med oprindelse i Kina i forhold til de foregående år. I betragtning af prisen på disse hvidløg kunne en fortsættelse af indførslen have udløst alvorlige forstyrrelser på EF-markedet, hvilket kunne bringe målene i artikel 33 i EF-traktaten i fare og skade EF's producenter. Kommissionen vedtog derfor ved Kommissionens forordning (EF) nr. 1213/94(5), senest ændret ved forordning (EF) nr. 2815/94(6), en beskyttelsesforanstaltning for at begrænse udstedelsen af importlicenser for hvidløg med oprindelse i Kina til en bestemt månedlig mængde for høståret 1994/95. Denne foranstaltning blev forlænget ved Kommissionens forordning (EF) nr. 1153/95(7), senest ændret ved forordning (EF) nr. 2944/95(8), for perioden fra den 1. juni 1995 til den 31. maj 1996, ved Kommissionens forordning (EF) nr. 885/96(9) for perioden fra den 1. juni 1996 til den 31. maj 1997, ved Kommissionens forordning (EF) nr. 903/97(10), for perioden fra den 1. juni 1997 til den 31. maj 1998, ved Kommissionens forordning (EF) nr. 1137/98(11), for perioden fra den 1. juni 1998 til den 31. maj 1999, og ved Kommissionens forordning (EF) nr. 1040/1999(12), senest ændret ved forordning (EF) nr. 51/2000(13), for perioden fra den 1. juni 1999 til den 31. maj 2000.
(3) Frankrig og Spanien anmodede den 24. februar 2000 Kommissionen om at forlænge anvendelsen af disse beskyttelsesforanstaltninger over for indførslen af hvidløg ud over den 31. maj 2000.
(4) Ansøgningerne om importlicenser for hvidløg med oprindelse i Kina overstiger hver måned langt den månedlige maksimumsmængde, der er fastsat ved forordning (EF) nr. 1040/1999. Desuden medførte det store antal ansøgninger, der blev indgivet den første dag i hver månedlig periode, i hele det pågældende høstår, at der blev udstedt importlicenser for mængder på under 1 % af de indgivne ansøgninger, og at overskriden af ansøgninger blev afvist. Denne systematiske diskrepans viser, at presset i sektoren fortsat består, og at EF-markedet for hvidløg uden beskyttelsesforanstaltninger vil blive alvorligt forstyrret ved massive indførsler fra Kina. Det er derfor nødvendigt at forlænge beskyttelsesforanstaltningen over for hvidløg med oprindelse i Kina.
(5) Udstedelsen af importlicenser bør begrænses til en bestemt periodisk mængde fra den 1. juni 2000 til den 31. maj 2001. Udstedelsen bør suspenderes, så snart denne mængde er nået. Udstedelsen af licenser bør endvidere begrænses til december og januar måned for på nationalt plan og EF-plan at lette den administrative forvaltning af markedet, som risikerer at blive forstyrret på grund af jul og nytår.
(6) Der bør fastsættes visse kriterier med hensyn til licensansøgerens status og udnyttelsen af de tildelte licenser for at undgå, at der spekuleres i ansøgninger om licens uden forbindelse med reel kommerciel aktivitet på hvidløgsmarkedet.
(7) Det er nødvendigt at forhindre, at bestemmelserne i Kommissionens forordning (EØF) nr. 3719/88(14), senest ændret ved forordning (EF) nr. 1127/1999(15), ved en regelmæssig gentagen indførsel af små mængder hvidløg fra Kina misbruges til at omgå formålet med denne beskyttelsesforanstaltning. Med henblik herpå bør det fastsættes, at artikel 5, stk. 1, første afsnit, fjerde led, i forordning (EØF) nr. 3719/88 ikke finder anvendelse, når hvidløg med oprindelse i det nævnte land overgår til fri omsætning -
UDSTEDT FØLGENDE FORORDNING:
Artikel 1
1. Fra den 1. juni 2000 til den 31. maj 2001 udstedes der på de i denne forordning fastsatte betingelser importlicenser for højst 12000 tons hvidløg (KN-kode 0703 20 00) med oprindelse i Kina, idet der er fastsat en maksimal mængde for hver periode som anført i bilaget.
2. Artikel 5, stk. 1, første afsnit, fjerde led, i forordning (EØF) nr. 3719/88 anvendes ikke på overgang til fri omsætning for hvidløg med oprindelse i Kina i den periode, der er angivet i stk. 1.
3. For hver periode er den maksimale mængde, der er nævnt i stk. 1, lig med summen af:
a) den mængde, der er nævnt i bilaget
b) de mængder, der ikke blev ansøgt om i den foregående periode, og
c) de i tidligere licenser uudnyttede mængder, som Kommissionen er blevet underrettet om.
4. Når Kommissionen på grundlag af oplysninger, som medlemsstaterne meddeler den i medfør af artikel 4 i forordning (EØF) nr. 1859/93, konstaterer, at den maksimale mængde for en given periode er ved at blive overskredet, fastsætter den, på hvilke betingelser der kan udstedes licenser for hvidløg med oprindelse i Kina.
Artikel 2
1. Kun importører af frugt og grøntsager som omhandlet i stk. 2 kan indgive ansøgninger om importlicenser for hvidløg fra Kina.
2. Ved importører af frugt og grøntsager forstås erhvervsdrivende, økonomiske beslutningstagere, fysiske eller juridiske personer, enkeltpersoner eller sammenslutninger, der i hvert af de to foregående år har indført og/eller udført mindst 50 tons frugt og grøntsager som omhandlet i artikel 1, stk. 2, i forordning (EF) nr. 2200/96. At disse betingelser er opfyldt, dokumenteres enten ved at den pågældende er optaget i et handelsregister i medlemsstaten, ved alternativ dokumentation, der godkendes af medlemsstaten, eller ved et import- og/eller eksportbevis. Når en importør har opnået importlicenser i henhold til forordning (EØF) nr. 1859/93 i løbet af det foregående kalenderår, skal han fremlægge bevis for, at han rent faktisk for egen regning har ladet mindst 50 % af den mængde, han havde fået tildelt, overgå til fri omsætning.
3. For hver af de perioder, som er nævnt i bilaget, kan en importør som omhandlet i stk. 2 højst indgive to licensansøgninger med mindst fem dages mellemrum. Hver af disse ansøgninger må højst vedrøre 50 % af den mængde, som er nævnt i bilaget for den pågældende periode.
4. De i stk. 2 omhandlede importører fremlægger oplysninger til støtte for deres ansøgning, således at de nationale myndigheder kan kontrollere, om betingelserne i stk. 2 er opfyldt.
5. Uanset artikel 9 i forordning (EØF) nr. 3719/88 kan rettighederne ifølge de importlicenser, som er tildelt for de i nærværende forordnings artikel 1, stk. 1, omhandlede produkter, ikke overdrages.
Artikel 3
Denne forordning træder i kraft den 29. maj 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. maj 2000.

Labels: 3
17
18
5